Source: https://domov.sme.sk/c/7091691/ciznar-dostal-od-vlady-viac-casu-na-pripravu-novych-zakonov.html
Timestamp: 2017-05-25 22:18:25+00:00
Document Index: 1469264

Matched Legal Cases: ['súd ', 'súd ', 'súd ', 'súd ', 'súd ', 'súd ']

Čižnár dostal od vlády viac času na prípravu nových zákonov - domov.sme.sk
Zobraziť všetky sekcie Čižnár dostal od vlády viac času na prípravu nových zákonov
Generálna prokuratúra má v pláne obnovu inštitútu právneho čakateľa prokuratúry. 5. feb 2014 o 13:21 TASR
Generálny prokurátor Jaromír Čižnár.(Zdroj: SME - GABRIEL KUCHTA)Písmo:A-|A+20BRATISLAVA. Generálny prokurátor Jaromír Čižnár dostane viac času na prípravu nových statusových zákonov týkajúcich sa prokuratúry a prokurátorov. Vláda na svojom stredajšom zasadnutí vyškrtla kódexy z plánu legislatívnych úloh. Čižnár mal nový zákon o prokuratúre a nový zákon o prokurátoroch a zamestnancoch prokuratúry predložiť v decembri 2013. V predkladacej správe zdôvodnil, že viac času potrebuje preto, lebo príprava nových zákonov je "náročná, vyžaduje si dôkladnú odbornú prípravu a väčší časový priestor". Stále čakajú na Ústavný súd O posunutie termínov pritom Čižnár žiadal už druhý raz. Pôvodne mal nové zákony predložiť v júni 2013. V septembri 2013 návrh na zrušenie takto termínovaných úloh odôvodnil faktom, že Ústavný súd nerozhodol o niektorých zmenách v týchto statusových zákonoch, ktoré zrealizovala vláda Ivety Radičovej v roku 2011. Ústavný súd o nich nerozhodol doposiaľ.
Prvý námestník Generálnej prokuratúry René Vanek, ktorý sa zúčastnil rokovania kabinetu potvrdil, že na Ústavný súd čakajú stále. Pripustil však i možnosť, že kódexy predložia skôr. "Ak v dohľadnom čase nález ústavného súdu padne budeme ho brať, samozrejme, do úvahy a zapracujeme aj tieto zistenia. V prípade, ak by sa rozhodnutie na ústavnom súde odďaľovalo budeme zvažovať, či nepustíme úplne nové znenia práve z toho dôvodu, že sa nám začína z hľadiska personálneho veľmi komplikovať situácia na prokuratúre," uviedol Vanek. Vanek vysvetlil, že už viac ako dva roky sa na prokuratúre neuskutočnili výberové konania na nových čakateľov. "Na základe prirodzeného úbytku prokurátorov ich nemáme kým dopĺňať. Začína to spôsobovať veľké problémy, hlavne na okresoch ale aj na krajoch," povedal.
Riešia Žitňanskej novelu Generálna prokuratúra v predkladacej správe oznámila, že pri príprave nových kódexov dôsledne prehodnocuje legislatívne zásahy uskutočnené v roku 2011, ktoré umožňujú priame i nepriame zásahy výkonnej moci do činnosti prokuratúry. Ide o novelu, ktorú presadila bývalá ministerka spravodlivosti Lucia Žitňanská (nezaradená). Vanek spresnil, že majú v úmysle, napríklad, obnoviť inštitút čakateľov prokuratúry zrušený Žitňanskou. Po vykonaní odbornej justičnej skúšky mohli zo dňa na deň vykonávať funkciu prokurátora, čo nemožno tvrdiť napríklad o vyšších súdnych úradníkoch, ale o modeli asistentov prokurátora, ktorý je v zákone, ale momentálne nefunguje. Novelu Žitňanskej napadol zastupujúci generálny prokurátor Ladislav Tichý, na návrh ktorého Ústavný súd v septembri 2011 pozastavil účinnosť viacerých jej ustanovení. Druhý podnet v tejto veci prišiel od prezidenta Ivana Gašparoviča.
Obidve podania Ústavný súd prijal na ďalšie konanie a boli spojené do jednej veci. K dnešnému dňu o nej rozhodnuté nebolo a nie je ani známy termín, kedy bude o nej plénum rozhodovať, informovala v utorok hovorkyňa súdu Anna Pančurová. Účinnými sa tak nestali napríklad nové pravidlá pre výberové konania na prokuratúre, či nové pravidlá disciplinárnych stíhaní prokurátorov. Účinnými sa, naopak, stali zmeny ohľadom zverejňovania niektorých rozhodnutí prokuratúry na internete, či napríklad zákaz vydávania takzvaných negatívnych pokynov nadriadeným prokurátorom. Disciplinárne stíhanie Prvý námestník generálneho prokurátora vysvetlil, že zrejme prehodnotia aj systém disciplinárneho stíhania prokurátorov, kde boli zrušené odvolacie disciplinárne komisie a teraz v odvolaní rozhoduje súd. "Budeme uvažovať a pracovať aj na tom variante, že by sme sa opätovne vrátili k odvolacím disciplinárnym komisiám," priblížil Vanek. Zámerom nového vedenia Generálnej prokuratúry je aj zmeniť zloženie výberových komisií na miesta nových prokurátorov aj na miesta funkcionárov prokuratúry tak, aby v nich mali opäť prevahu ľudia z prokuratúry. Nechajte si posielať ranný prehľad najdôležitejších správ e-mailom